text: Més de 7.000 persones visiten el Palau de la Música | La Ciutat
  Inici Cultura a Barcelona Més de 7.000 persones visiten el Palau de la Música
  Més de 7.000 persones visiten el Palau de la Música
  Els visitants han pogut veure actuacions en directe i participar en tallers de cant coral i de decoració de l'arbre de Nadal
  Més de 7.000 persones han pogut visitar aquest diumenge al matí el Palau de la Música Catalana aprofitant la jornada de portes obertes, que s'ha fet coincidint amb la proximitat de la festivitat de Santa Cecília (22 de novembre), patrona de la música. Enguany els visitants han pogut veure en directe les actuacions que cada mitja hora s'han fet a la Sala de Concerts, on hi han passat cantaires de les diverses formacions dels cors de l'Orfeó Català i les més de 200 persones que han participat als tallers de cant coral que s'han fet durant aquest matí. Com a novetat, aquest any s'ha organitzat per als visitants més petits un taller infantil de decoració de l'arbre de Nadal. Els més petits han fet amb una senzilla manualitat les estrelles per guarnir l'avet de gairebé 4 metres d'altura que aquest any presideix la Plaça del Palau per Nadal.
  Més de 200 persones han participat en els tallers de cant coral gratuïts que s'han ofert aquest matí, sota el mestratge de Glòria Fernàndez (directora del Cor Mitjans) i Mercè Pi (directora del Cor Petits). Els assistents han tingut l'oportunitat de debutar a l'escenari de la Sala de Concerts. Una experiència que ha estat de les més emocionants de la jornada tant per als participants com per a les seves famílies.
  Com a sorpresa de la Jornada, el pianista Albert Guinovart i els solistes Ana San Martín i Toni Viñals han ofert al Foyer un petit tast del concert "De Gershwin a Guinovart", que tindrà lloc dissabte que ve al Palau amb l'Orquestra Simfònica del Vallès.
  Les Portes Obertes han tingut també protagonisme a les xarxes socials, on el Palau de la Música Catalana aplega una comunitat de més de 60.000 seguidors. Mitjançant l'etiqueta #PortesObertesPalau, els assistents han publicat les seves fotografies de la jornada a Twitter i Instagram per participar en el concurs 'La millor foto', que tindrà com a premi un sopar per a dues persones al restaurant Mirador del Palau, per gentilesa de Singularis.